Johan trap vir SA in Kanada | Netwerk24
Johan trap vir SA in Kanada
08 Augustus 2019 14:32
Johan van ZylFoto:
’n Leerder aan HTS Drostdy, die bergfietsryer Johan van Zyl, se matriekjaar is een van vele hoogtepunte – hy is pas in die Suid-Afrikaanse junior span opgeneem wat van Maandag 26 Augustus tot Sondag 1 September in Mont Sainte-Anne in Kanada aan die wêreldkampioenskap gaan deelneem.
Johan het verlede maand die afdeling vir junior mans by die Suid-Afrikaanse XCM-bergfietskompetisie in Pretoria gewen. Daarna was hy ook die naaswenner in die Suid-Afrikaanse XCO-kompetisie. XCO is dieselfde formaat wat in die Olimpiese Spele beslis word, en behels vyf tegniese rondes van 4,5 kilometer elk, wat vol uitdagings is.
Johan sal ook in hierdie bergfietsafdeling aan die wêreldbyeenkoms deelneem.
Johan het vroeër vanjaar reeds die eerste keer Suid-Afrikaanse kleure gekry toe hy in Namibië aan die Afrika-byeenkoms deelgeneem het, waar hy ’n silwermedalje losgery het.
’n Stok steek egter in Johan se speke – die Suid-Afrikaanse ryers wat vir deelname in Kanada gekies is, is self verantwoordelik vir al hul vlug- en ander reiskoste.
Fietsry Suid-Afrika dra glad nie tot hul koste by nie.
Worcesteriete of mense in die bergfiets- en sportgemeenskap wat kan help om Johan se deelname moontlik te maak, kan Gerrit van Zyl kontak by appel.vanzyl@irricheck.co.za.